Imaginaarseid tegelasi on Madise juures käinud ennegi. Viimati oli Andres Volta, nüüd on tekkinud kodanik Innat Truunak. Jah, nimi on pentsik, aga tuleb tunnistada, et mitmel Madise eakaaslasel on kummaline nimi.  "Ta on minu koolitegelane", selgitab Madis. Lugusid  koolist räägib Madis kodus tihti. "Aga minu koolis võib ...!" seletab Madis. Koolis võib ise kääridega küüsi lõigata, hommikuni üleval olla jms, mis kodus vähem lubatud on.  Innat olevat meesterahvas. Tema tööks on monteerimine. Kas ta monteerib telefone kokku, filmi või autosid on ebaselge. Innat olevat kole, kiilakas, Madise isa pikkune mees, kellel pole kodu. Innat magab tänaval ja on kahe lapse isa. Tütarde nimed on Enaktuuna ja Tunaktuuna.  Küsimuse peale kuidas Innat välja näeb, vastas Madis  "moodsalt!" Eile aga oli Innat koolis käinud paljalt.  Segased ajad.    Pildil on Madis tädi, isa ja Oliiveriga raamatukogus. Eesti Lastekirjanduse Keskuses. Sealselt töötajalt küsis Madis mõnd raamatut, kus pillid oleksid sees. Selliseid raamatuid oli üksainus. Lasteraamatutes on enamjaolt vaid loomad, printsessid või masinad.